作者:白居易
標題:諭友
內容:昨夜霜一降，殺君庭中槐。幹葉不待黃，索索飛下來。憐君感節物，晨起步前階。臨風蹋葉立，半日顏色哀。西望長安城，歌鐘十二街。何人不歡樂，君獨心悠哉。白日頭上走，朱顏鏡中頹。平生青雲心，銷化成死灰。我今贈一言，勝飲酒千杯。其言雖甚鄙，可破悒悒懷。朱門有勳貴，陋巷有顏回。窮通各問命，不繫才不才。推此自豁豁，不必待安排。